Det blev den konservative Boris Johnson, der tog sejren ved det netop overståede britiske valg. Og han har lovet briterne en hurtigt udtræden af EU. Senest 31. januar 2020 forlader Storbritannien EU, og det kan betyde adgang forbudt for danske fiskere i britisk farvand fra 1. januar 2021, hvis ikke der landes en aftale på fiskeriområdet inden.

- Det brutale er, at uden en aftale lukkes der for danske fiskeres adgang. Risikoen er der, og jeg er bekymret. Det vil være en katastrofe, der forplanter sig til hele fiskerisektoren, og det vil gøre rigtig ondt, vurderer direktør i brancheorganisationen Danmarks Fiskeriforening, Kenn Skau Fischer.

Der er ikke risiko for lukning af fiskeriet samme dag, som briterne forlader EU. Storbritannien følger EU's regler frem til udgangen af 2020 og viderefører tidligere aftaler - også på fiskeriområdet.

- Fristen for en aftale på fiskeriområdet er 1. juli 2020, men det er en meget skarp deadline at forhandle aftalen på plads i. Jeg er optimist, men ved også, at der kan ske meget under forhandlinger. Går de op i en spids, så står vi med risikoen for lukning af britisk farvand om godt et år, siger han.

Milliarder på spil

Han oplyser, at de seneste opgørelser viser, at dansk fiskeindustri henter 40 procent af mængden og 30 procent af værdien af sild, sej, torsk, tobis og andre fiskearter i britisk farvand.

Det svarer til fisk i nettene til en værdi af lidt over en milliard kroner årligt, fastslår en analyse foretaget af Institut for Fødevare- og Ressourceøkonomi på Københavns Universitet.

Men det er ikke kun fiskere med base i Skagen, Thyborøn og Hanstholm, der rammes, hvis de 1. januar 2021 får besked på, at de ikke længere kan fiske i britisk farvand.

- På kort sigt er det havfiskerne, der rammes. Men de vil søge andre steder hen at fiske. Flere fiskefartøjer på de samme steder vil selvfølgelig ramme andre fiskere også. Jeg er bekymret for hele fiskerisektoren, siger han og fortsætter:

- Heldigvis oplever jeg velvilje fra EU og fiskeriorganisationerne i blandt andet Storbritannien. Om erhvervet rammes af en tsunami eller en frisk storm fra Vest, der driver over, afhænger af viljen til at finde løsninger, understreger Kenn Skau Fischer.

Mange job i fare

3F har små 1.000 fiskerimedlemmer og forhandlingssekretær i 3F Transport Karsten Kristensen er bekymret for deres fremtid.

- Vores medlemmer risikerer at miste indtjening og job. Det er dybt alvorligt, og vi har hårdt brug for, at Danmark får lavet en fiskeriaftale med Storbritannien. Uanset, hvordan de forlader EU, er der brug for en aftale, hvis ikke vi skal miste retten til at fiske i britiske farvand, siger han.

Han pointerer, at Brexit også kan give rystelser i tildelingen af fiskekvoter.

- Der mangler en aftale på hele kvotesituationen, som ændrer sig, når Storbritannien træder ud af EU, så der er nok at tage fat på, og det haster, siger Karsten Kristensen.

Et fiskestop vil ikke kun ramme fiskerne, men også dem, som arbejder på for eksempel fiskefabrikkerne i Hanstholm, Thyborøn og Skagen. Det kan få drastisk betydning for beskæftigelsen i Nordjylland.

Omkring 2.000 job kan forsvinde ved Thyborøn, Skagen, Hanstholm og andre af de store fiskerihavne som konsekvens af Brexit, viser en analyse fra Aalborg Universitet.